Document ID: 22020A0206(01)

Reference:
6.2.2020
MT
Il-Ġurnal Uffiċjali tal-Unjoni Ewropea
L 34/5
TRADUZZJONI
FTEHIM
bejn l-unjoni Ewropea u r-Repubblika Federali tas-Somalja dwar l-istatus tal-Missjoni tal-Unjoni Ewropea ta’ bini tal-Kapaċità fis-Somalja (EUCAP Somalia)
L-UNJONI EWROPEA, minn hawn ’il quddiem imsejħa “l-UE”,
minn naħa waħda, u
IR-REPUBBLIKA FEDERALI TAS-SOMALJA, minn hawn ’il quddiem imsejħa “l-Istat Ospitanti”,
min-naħa l-oħra,
flimkien minn hawn ’il quddiem imsejħa “il-Partijiet”,
WARA LI KKUNSIDRAW:
—
l-ittra tal-11 ta’ Jannar 2013 mill-Prim Ministru tal-Gvern Federali tar-Repubblika tas-Somalja lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
—
id-Deċiżjoni tal-Kunsill 2012/389/PESK tas-16 ta’ Lulju 2012 dwar il-Missjoni tal-Unjoni Ewropea dwar il-Bini tal-Kapaċità fis-Somalja (EUCAP Somalia) (1),
—
li dan il-Ftehim ma jaffettwax id-drittijiet u l-obbligi tal-Partijiet fl-ambitu ta’ ftehimiet internazzjonali u strumenti oħrajn li jistabbilixxu qrati u tribunali internazzjonali, inkluż l-Istatut tal-Qorti Kriminali Internazzjonali,
FTIEHMU KIF ĠEJ:
Artikolu 1
Kamp ta’ applikazzjoni u definizzjonijiet
1.   Dan il-Ftehim għandu japplika għall-missjoni tal-Unjoni Ewropea ta’ bini tal-kapaċità fis-Somalja (EUCAP Somalia) u l-persunal tagħha.
2.   Dan il-Ftehim japplika biss fit-territorju tal-Istat Ospitanti.
3.   Għall-finijiet ta’ dan il-Ftehim:
(a)
"EUCAP Somalia" jew "il-Missjoni" għandha tfisser il-Missjoni tal-Unjoni Ewropea ta’ Bini tal-Kapaċità fis-Somalja (EUCAP Somalia), stabbilita mill-Kunsill tal-Unjoni Ewropea fid-Deċiżjoni 2012/389/PESK, inkluż il-komponenti, l-unitajiet, il-kwartieri ġenerali u l-persunal tagħha stazzjonati fit-territorju tal-Istat Ospitanti u assenjat lil EUCAP Somalia;
(b)
"Kap tal-Missjoni" għandha tfisser il-Kap tal-Missjoni ta’ EUCAP Somalia, maħtur mill-Kunsill tal-Unjoni Ewropea;
(c)
"Unjoni Ewropea" jew "UE" għandha tfisser il-korpi permanenti tal-UE u l-persunal tagħhom;
(d)
"Stat Mittenti" tfisser kwalunkwe Stat Membru tal-UE jew Stat mhux membru tal-UE li ssekonda persunal għall-Missjoni;
(e)
"Persunal ta’ EUCAP Somalia" tfisser il-Kap tal-Missjoni, il-persunal issekondat mill-Istati Membri tal-UE, mis-Servizz Ewropew għall-Azzjoni Esterna (SEAE), mill-istituzzjonijiet tal-UE, minn Stati mhux membri tal-UE mistiedna mill-UE biex jipparteċipaw f’EUCAP Somalia, persunal internazzjonali reklutat fuq bażi kuntrattwali minn EUCAP Somalia stazzjonat għat-tħejjija, l-appoġġ u l-implimentazzjoni tal-Missjoni, u l-persunal li jkun qed jivvjaġġja fuq talba ta’ Stat Mittenti, istituzzjoni tal-UE jew is-SEAE fil-qafas tal-Missjoni. Ma għandhiex tinkludi kuntratturi kummerċjali jew persunal impjegat lokalment;
(f)
"kwartieri ġenerali" għandha tfisser il-kwartieri ġenerali ta’ EUCAP Somalia f’Mogadishu;
(g)
"faċilitajiet" għandha tfisser il-bini, il-postijiet, l-istallazzjonijiet u l-art kollha meħtieġa għall-eżerċizzju tal-attivitajiet tal-Missjoni, kif ukoll għall-akkomodazzjoni tal-persunal ta’ EUCAP Somalia;
(h)
"persunal impjegat lokalment" għandha tfisser il-membri tal-persunal li huma ċittadini tal-Istat Ospitanti jew residenti permanenti fih;
(i)
"korrispondenza uffiċjali" għandha tfisser kull korrispondenza b’rabta ma’ EUCAP Somalia u l-funzjonijiet tagħha;
(j)
"kuntrattur" għandha tfisser kwalunkwe persuna li tforni lil EUCAP Somalia oġġetti jew servizzi b’rabta mal-attivitajiet tal-missjoni;
(k)
"Assi ta’ EUCAP Somalia" tfisser tagħmir, inkluż mezzi ta’ trasport, u prodotti għall-konsumatur meħtieġa għal EUCAP Somalia.
Artikolu 2
DISPOŻIZZJONIJIET ĠENERALI
1.   EUCAP Somalia u l-persunal ta’ EUCAP Somalia għandhom jirrispettaw il-liġijiet u r-regolamenti tal-Istat Ospitanti u għandhom jastjenu minn kwalunkwe azzjoni jew attività li mhix kompatibbli mal-objettivi ta’ EUCAP Somalia.
2.   EUCAP Somalia għandha tkun awtonoma fir-rigward tal-eżekuzzjoni tal-funzjonijiet tagħha fl-ambitu ta’ dan il-Ftehim. L-Istat Ospitanti għandu jirrispetta n-natura unitarja u internazzjonali ta’ EUCAP Somalia.
3.   Il-Kap tal-Missjoni għandu regolarment jgħarraf lill-Gvern tal-Istat Ospitanti bin-numru ta’ persunal ta’ EUCAP Somalia stazzjonat fit-territorju tal-Istat Ospitanti.
Artikolu 3
Identifikazzjoni
1.   Il-persunal ta’ EUCAP Somalia għandu jingħata karta tal-identifikazzjoni tal-Missjoni, ikun identifikat biha, li għandu jkun obbligat iġorrha fuqu l-ħin kollu. L-awtoritajiet rilevanti tal-Istat Ospitanti għandhom jingħataw eżemplar tal-karta tal-identifikazzjoni tal-Missjoni.
2.   Il-vetturi ta’ EUCAP Somalia u kwalunkwe mezz ieħor ta’ trasport għandu jkollhom marki distintivi tal-identifikazzjoni jew pjanċi tar-reġistrazzjoni ta’ EUCAP Somalia jew it-tnejn, jekk il-kondizzjonijiet tas-sigurtà jippermettur dan. Kampjuni ta’ dawk il-marki distintivi u pjanċi għandhom jiġu pprovduti lill-awtoritajiet rilevanti tal-Istat Ospitanti.
3.   EUCAP Somalia għandu jkollha d-dritt li ttajjar il-bandiera tal-UE fil-Kwartieri Ġenerali tagħha u fi bnadi oħrajn, waħedha jew flimkien mal-bandiera tal-Istat Ospitanti, kif deċiż mill-Kap tal-Missjoni. Il-bnadar nazzjonali jew l-insinji tal-kontinġenti nazzjonali kostitwenti ta’ EUCAP Somalia jistgħu jintwerew fuq il-faċilitajiet, il-vetturi u kwalunkwe mezz ieħor ta’ trasport u fuq l-uniformijiet ta’ EUCAP Somalia, kif deċiż mill-Kap tal-Missjoni.
Artikolu 4
Qsim ta’ fruntieri u ċaqliq fi ħdan it-territorju tal-Istat Ospitanti
1.   Il-persunal, l-assi, il-vetturi u kwalunkwe mezz ieħor ta’ trasport ta’ EUCAP Somalia għandhom jaqsmu l-fruntiera tal-Istat Ospitanti fil-punti uffiċjali tal-qsim tal-fruntieri, portijiet marittimi u permezz ta’ passaġġi tal-ajru internazzjonali.
2.   L-Istat Ospitanti għandu jiffaċilita d-dħul fit-territorju tiegħu stess, kif ukoll il-ħruġ minnu, għall-persunal ta’ EUCAP Somalia u għall-assi, vetturi u kwalunkwe mezz ieħor ta’ trasport ta’ EUCAP Somalia. Ħlief għall-kontroll tal-passaport mad-dħul fit-territorju tal-Istat Ospitanti u mat-tluq minnu, il-persunal ta’ EUCAP Somalia detentur ta’ karta tal-identifikazzjoni tal-Missjoni jew prova proviżorja tal-parteċipazzjoni f’EUCAP Somalia għandu jkun eżenti mir-regolamenti dwar il-kontrolli u l-proċeduri doganali u r-regolamenti dwar il-viża u l-immigrazzjoni, u minn kull forma ta’ spezzjoni dwar l-immigrazzjoni fit-territorju tal-Istat Ospitanti.
3.   Il-persunal ta’ EUCAP Somalia għandu jkun eżenti mir-regolamenti tal-Istat Ospitanti li jirrigwardaw ir-reġistrazzjoni u l-kontroll tal-barranin, iżda ma jikseb ebda dritt għal residenza jew domiċilju permanenti fit-territorju tal-Istat Ospitanti.
4.   L-assi, vetturi u kwalunkwe mezz ieħor ta’ trasport ta’ EUCAP Somalia li jidħlu fit-territorju tal-Istat Ospitanti jew li jgħaddu jew joħorġu minnu b’appoġġ għal EUCAP Somalia għandhom ikunu eżenti minn kwalunkwe rekwiżit li jipproduċu inventarji jew dokumentazzjoni doganali oħra u minn kwalunkwe spezzjoni.
5.   Il-vetturi u kwalunkwe mezz ieħor ta’ trasport użati b’appoġġ għal EUCAP Somalia ma għandhomx ikunu soġġetti għal rekwiżiti lokali ta’ liċenzja jew ta’ reġistrazzjoni. L-istandards u r-regolamenti internazzjonali rilevanti għandhom ikomplu japplikaw.
Jekk meħtieġ, għandhom jiġu konklużi arranġamenti supplimentari kif imsemmija fl-Artikolu 19.
6.   Il-persunal ta’ EUCAP Somalia jista’ jsuq vetturi, jinnaviga bastimenti u jħaddem inġenji tal-ajru u kwalunkwe mezz ieħor ta’ trasport fit-territorju tal-Istat Ospitanti dment li huwa jkollu liċenzja tas-sewqan, ċertifikat ta’ kaptan ta’ bastiment jew liċenzja ta’ bdot nazzjonali jew internazzjonali valida, kif adatt. L-Istat Ospitanti għandu jaċċetta bħala validi, mingħajr taxxa jew tariffa, il-liċenzji jew permessi tas-sewqan li jkollu l-persunal ta’ EUCAP Somalia.
7.   EUCAP Somalia u l-persunal ta’ EUCAP Somalia flimkien mal-vetturi u kwalunkwe mezz ieħor ta’ trasport, tagħmir u forniment tagħhom għandhom igawdu minn ċaqliq liberu u mingħajr restrizzjoni fit-territorju kollu tal-Istat Ospitanti, inklużi l-ibħra territorjali u l-ispazju tal-ajru tiegħu.
Jekk ikun meħtieġ, jistgħu jiġu konklużi arranġamenti supplimentari skont l-Artikolu 19.
8.   Għall-finijiet ta’ vjaġġi għal-qadi ta’ dmirijiet uffiċjali, il-persunal ta’ EUCAP Somalia u l-persunal impjegat lokalment għandu jkun intitolat juża t-toroq pubbliċi, il-pontijiet, it-tragetti, l-ajruporti u l-portijiet mingħajr ma jħallas dazji, tariffi, pedaġġi, taxxi jew ħlasijiet oħrajn. EUCAP Somalia ma għandhiex tkun eżenti minn ħlasijiet raġonevoli għas-servizzi mitlubin u rċevuti bil-kundizzjonijiet li japplikaw għal dawk ipprovduti liċ-ċittadini tal-Istat Ospitanti.
Artikolu 5
Privileġġi u immunitajiet ta’ EUCAP Somalia mogħtija mill-Istat Ospitanti
1.   Il-faċilitajiet ta’ EUCAP Somalia għandhom ikunu invjolabbli. L-aġenti tal-Istat Ospitanti ma għandhomx jidħlu fihom mingħajr il-kunsens tal-Kap tal-Missjoni.
2.   Il-faċilitajiet ta’ EUCAP Somalia, l-għamara tagħhom u l-assi oħra ta’ ġo fihom kif ukoll il-mezzi ta’ trasport tagħhom għandu jkollhom immunità minn tfittxija, rekwiżizzjoni, sekwestru jew eżekuzzjoni.
3.   EUCAP Somalia, il-proprjetà u l-assi tagħha, irrispettivament minn fejn dawn jinsabu u mid-detentur tagħhom, għandu jkollhom immunità minn kull forma ta’ proċess legali.
4.   L-arkivji u d-dokumenti ta’ EUCAP Somalia għandhom ikunu invjolabbli f’kull ħin, ikunu fejn ikunu.
5.   Il-korrispondenza uffiċjali ta’ EUCAP Somalia għandha tkun invjolabbli.
6.   EUCAP Somalia, kif ukoll il-fornituri jew il-kuntratturi tagħha, għandhom ikunu eżenti mill-imposti, it-taxxi u l-ħlasijiet simili kollha nazzjonali, reġjonali u komunali fir-rigward ta’ merkanzija mixtrija jew importata, is-servizzi pprovduti u l-faċilitajiet użati minn EUCAP Somalia għall-finijiet ta’ EUCAP Somalia. EUCAP Somalia ma għandhiex tkun eżenti mill-imposti, it-taxxi jew il-ħlasijiet li jirrappreżentaw ħlas għal servizzi mwettqa.
7.   L-Istat Ospitanti għandu jippermetti d-dħul tal-oġġetti meħtieġa għall-għanijiet ta’ EUCAP Somalia u għandu jagħti lil dawk l-oġġetti eżenzjoni mid-dazji doganali, it-tariffi, il-pedaġġi, it-taxxi u l-ħlasijiet simili kollha ħlief għall-ħlasijiet għal ħżin, trasport u servizzi mwettqa oħrajn.
Artikolu 6
Privileġġi u immunitajiet tal-persunal ta’ EUCAP Somalia mogħtija mill-Istat Ospitanti
1.   Il-persunal ta’ EUCAP Somalia ma għandu jkun soġġett għal ebda forma ta’ arrest jew detenzjoni.
2.   Id-dokumenti, il-korrispondenza u l-assi tal-persunal ta’ EUCAP Somalia għandhom ikunu invjolabbli, ħlief fil-każ ta’ miżuri ta’ eżekuzzjoni awtorizzati skont il-paragrafu 7.
3.   L-Istat Ospitanti għandu jipprovdi, f’konformità mal-liġijiet u r-regolamenti applikabbli tiegħu, karta tal-identità diplomatika lill-persunal ta’ EUCAP Somalia.
4.   Il-persunal ta’ EUCAP Somalia għandu jkollu immunità mill-ġurisdizzjoni kriminali tal-Istat Ospitanti fiċ-ċirkostanzi kollha. L-immunità mill-ġurisdizzjoni kriminali tal-persunal ta’ EUCAP Somalia tista’ tiġi rinunzjata mill-Istat Mittenti jew l-istituzzjoni tal-UE konċernata, skont il-każ. Tali rinunzja għandha dejjem tkun rinunzja espressa.
5.   Il-persunal ta’ EUCAP Somalia għandu jkollu immunità mill-ġurisdizzjoni ċivili u amministrattiva tal-Istat Ospitanti fir-rigward tal-kliem li jgħid jew jikteb u l-atti kollha li jwettaq fl-eżerċizzju tal-funzjonijiet uffiċjali tiegħu. Jekk jiġi istitwit xi proċediment ċivili kontra l-persunal ta’ EUCAP Somalia quddiem kwalunkwe qorti tal-Istat Ospitanti, il-Kap tal-Missjoni u l-awtorità kompetenti tal-Istat Mittenti jew tal-istituzzjoni tal-UE għandhom jiġu notifikati minnufih. Qabel il-bidu tal-proċediment quddiem il-qorti, il-Kap tal-Missjoni u l-awtorità kompetenti tal-Istat Mittenti jew tal-istituzzjoni tal-UE għandhom jiċċertifikaw lill-qorti jekk l-att inkwistjoni kienx twettaq mill-persunal ta’ EUCAP Somalia fl-eżerċizzju tal-funzjonijiet uffiċjali tiegħu. Jekk l-att ikun twettaq fl-eżerċizzju ta’ funzjonijiet uffiċjali, il-proċediment ma għandux jinbeda u għandhom japplikaw id-dispożizzjonijiet tal-Artikolu 16. Jekk l-att ma jkunx twettaq fl-eżerċizzju ta’ funzjonijiet uffiċjali, il-proċediment jista’ jitkompla. Iċ-ċertifikazzjoni mill-Kap tal-Missjoni u l-awtorità kompetenti tal-Istat Mittenti jew l-istituzzjoni tal-UE għandha torbot lill-ġurisdizzjoni tal-Istat Ospitanti li ma tistax tikkontestaha. Il-bidu ta’ proċedimenti mill-persunal ta’ EUCAP Somalia għandu jipprekludih milli jinvoka l-immunità mill-ġurisdizzjoni fir-rigward ta’ kwalunkwe kontrotalba relatata direttament mat-talba prinċipali.
6.   Il-persunal ta’ EUCAP Somalia ma għandux ikun obbligat li jagħti xhieda.
7.   Ebda miżura ta’ eżekuzzjoni ma tista’ tittieħed fir-rigward tal-persunal ta’ EUCAP Somalia, ħlief fil-każ li jiġi istitwit kontrih proċediment ċivili mhux relatat mal-funzjonijiet uffiċjali tiegħu. Il-proprjetà tal-persunal ta’ EUCAP Somalia, li tkun iċċertifikata mill-Kap tal-Missjoni bħala meħtieġa għat-twettiq tal-funzjonijiet uffiċjali tiegħu, għandha tkun ħielsa minn qbid għall-eżekuzzjoni ta’ sentenza, deċiżjoni jew ordni. Fi proċedimenti ċivili, il-persunal ta’ EUCAP Somalia ma għandu jkun soġġett għal ebda restrizzjoni tal-libertà personali tiegħu jew għal xi miżura oħra ta’ kostrinġiment.
8.   L-immunità tal-persunal ta’ EUCAP Somalia mill-ġurisdizzjoni tal-Istat Ospitanti ma għandhiex tirrendih eżenti mill-ġurisdizzjoniijiet tal-Istati Mittenti rispettivi.
9.   Il-persunal ta’ EUCAP Somalia għandu, fir-rigward tas-servizzi mwettqa għal EUCAP Somalia, ikun eżenti mid-dispożizzjonijiet tas-sigurtà soċjali li jistgħu jkunu fis-seħħ fl-Istat Ospitanti.
10.   Il-persunal ta’ EUCAP Somalia għandu jkun eżenti minn kwalunkwe forma ta’ tassazzjoni fl-Istat Ospitanti fuq is-salarju u l-emolumenti mħallsa lilu minn EUCAP Somalia jew mill-Istati Mittenti, kif ukoll fuq kwalunkwe dħul li jirċievi minn barra l-Istat Ospitanti.
11.   L-Istat Ospitanti għandu, f’konformità ma’ tali liġijiet u regolamenti li jista’ jadotta, jippermetti d-dħul ta’ oġġetti għall-użu personali tal-persunal ta’ EUCAP Somalia, u għandu jagħti eżenzjoni minn kull dazju doganali, taxxa u ħlas relatat ħlief għall-ħlasijiet għal ħżin, trasport u servizzi simili, fir-rigward ta’ tali oġġetti. L-Istat Ospitanti għandu wkoll jippermetti l-esportazzjoni ta’ tali oġġetti. Ix-xiri ta’ oġġetti u servizzi fis-suq domestiku mill-persunal ta’ EUCAP Somalia għandu jkun eżenti mill-VAT u t-taxxi f’konformità mal-liġijiet tal-Istat Ospitanti.
12.   Il-bagalji personali tal-persunal ta’ EUCAP Somalia għandhom ikunu eżenti mill-ispezzjoni, sakemm ma jkunx hemm raġunijiet serji sabiex ikun ikkunsidrat li jkollhom fihom oġġetti li ma jkunux għall-użu personali tal-persunal ta’ EUCAP Somalia, jew oġġetti li l-importazzjoni jew l-esportazzjoni tagħhom tkun projbita mil-liġi jew soġġetta għal regolamenti ta’ kwarantina tal-Istat Ospitanti. L-ispezzjoni ta’ tali bagalji personali għandha ssir biss fil-preżenza tal-persunal konċernat ta’ EUCAP Somalia jew ta’ rappreżentant awtorizzat ta’ EUCAP Somalia.
Artikolu 7
Persunal impjegat lokalment
Il-persunal impjegat lokalment għandu jkollu privileġġi u immunitajiet sal-punt li jippermetti l-Istat Ospitanti biss. Madankollu, l-Istat Ospitanti għandu jeżerċita l-ġurisdizzjoni tiegħu fuq dak il-persunal b’tali mod li ma jfixkilx eċċessivament it-twettiq tal-funzjonijiet ta’ EUCAP Somalia.
Artikolu 8
Ġurisdizzjoni kriminali
L-awtoritajiet kompetenti ta’ Stat Mittenti għandu jkollhom id-dritt jeżerċitaw fit-territorju tal-Istat Ospitanti l-ġurisdizzjoni kriminali u s-setgħat dixxiplinarji kollha mogħtija lilhom mil-liġi tal-Istat Mittenti fir-rigward tal-persunal ta’ EUCAP Somalia.
Artikolu 9
Sigurtà
1.   L-Istat Ospitanti, bil-mezzi tiegħu, għandu jassumi responsabbiltà sħiħa għas-sigurtà tal-persunal ta’ EUCAP Somalia.
2.   Għall-għanijiet tal-paragrafu 1, l-Istat Ospitanti għandu jieħu l-miżuri kollha meħtieġa għall-protezzjoni, is-sikurezza u s-sigurtà ta’ EUCAP Somalia u tal-persunal ta’ EUCAP Somalia. Kwalunkwe dispożizzjoni speċifika proposta mill-Istat Ospitanti għandu jsir qbil dwarha mal-Kap tal-Missjoni qabel ma tiġi implimentata. L-Istat Ospitanti għandu jippermetti, u jappoġġa mingħajr ħlas, l-attivitajiet relatati mal-evakwazzjoni medika tal-persunal ta’ EUCAP Somalia.
Jekk ikun meħtieġ, għandhom jiġu konklużi arranġamenti supplimentari kif imsemmija fl-Artikolu 19.
3.   Il-persunal ta’ EUCAP Somalia għandu jkollu d-dritt li jġorr fuqu armi u munizzjon, soġġett għal awtorizzazzjoni mill-Kap tal-Missjoni.
4.   EUCAP Somalia għandha tkun awtorizzata tieħu l-miżuri meħtieġa fit-territorju tal-Istat Ospitanti f’dan il-kuntest, inkluż l-użu tal-forza neċessarja u proporzjonata, biex tipproteġi lill-persunal ta’ EUCAP Somalia, biex tipproteġi l-bini, il-vetturi u l-assi tagħha kontra atti li jistgħu jipperikolaw il-ħajja tal-persunal ta’ EUCAP Somalia jew li jistgħu jikkaġunawlhom ħsara fuq il-persuna, u, fejn meħtieġ, biex tipproteġi fl-istess ħin lil persuni oħra li jiffaċċjaw l-istess theddida fil-viċinanza immedjata tal-Missjoni minn atti li jipperikolaw ħajjiet dawk il-persuni jew li x’aktarx jikkaġunawlhom ħsara serja fuq il-persuna.
5.   Il-lista tal-persunal ta’ EUCAP Somalia maħtur u awtorizzat mill-Kap tal-Missjoni biex iġorr armi tan-nar u munizzjon, inkluż it-trasport tagħhom, għandha tiġi kkomunikata lill-awtoritajiet kompetenti tal-Istat Ospitanti. L-awtoritajiet kompetenti tal-Istat Ospitanti għandhom jipprovdu liċenzja ta’ trasport u ġarr għal dak il-persunal speċifikament maħtur u awtorizzat ta’ EUCAP Somalia.
Artikolu 10
Uniformi
1.   Il-persunal ta’ EUCAP Somalia għandu jilbes l-uniformi nazzjonali jew ilbies ċivili bl-identifikazzjoni distintiva ta’ EUCAP Somalia.
2.   L-ilbies tal-uniformi għandu jkun soġġett għar-regoli maħruġa mill-Kap tal-Missjoni.
Artikolu 11
Kooperazzjoni u aċċess għall-Informazzjoni
1.   L-Istat Ospitanti għandu jipprovdi kooperazzjoni sħiħa u appoġġ sħiħ lil EUCAP Somalia u lill-persunal ta’ EUCAP Somalia.
2.   Jekk mitlub u meħtieġ għall-għanijiet ta’ EUCAP Somalia, l-Istat Ospitanti għandu jipprovdi lill-persunal ta’ EUCAP Somalia aċċess effettiv għal:
(a)
faċilitajiet, postijiet u vetturi uffiċjali taħt il-kontroll tal-Istat Ospitanti, li huma rilevanti għat-twettiq tal-mandat ta’ EUCAP Somalia;
(b)
dokumenti, materjali u informazzjoni taħt il-kontroll tal-Istat Ospitanti, sa fejn ikun meħtieġ għat-twettiq tal-mandat ta’ EUCAP Somalia.
Jekk meħtieġ għall-għanijiet tal-ewwel subparagrafu, għandhom jiġu konklużi arranġamenti supplimentari kif imsemmija fl-Artikolu 19.
3.   Il-Kap tal-Missjoni u l-Istat Ospitanti għandhom jikkonsultaw regolarment u jieħdu l-miżuri xierqa biex jiżguraw il-kollegament reċiproku mill-qrib f’kull livell xieraq. L-Istat Ospitanti jista’ jaħtar uffiċjal ta’ kollegament għal EUCAP Somalia.
Artikolu 12
Appoġġ mill-Istat Ospitanti u kuntratti
1.   L-Istat Ospitanti għandu, jekk jintalab, jassisti lil EUCAP Somalia fit-tfittxija għal faċilitajiet adatti.
2.   L-Istat Ospitanti għandu jipprovdi bla ħlas, jekk jinħtieġu u jkunu disponibbli, faċilitajiet li jkunu proprjetà tiegħu, kif ukoll faċilitajiet li jkunu proprjetà ta’ entitajiet privati, sa fejn tali faċilitajiet jintalbu għat-twettiq tal-attivitajiet amministrattivi u operazzjonali ta’ EUCAP Somalia.
3.   Skont il-mezzi u l-kapaċitajiet tiegħu, l-Istat Ospitanti għandu jgħin fit-tħejjija, l-istabbiliment u l-eżekuzzjoni ta’ EUCAP Somalia u l-appoġġ għaliha, inklużi faċilitajiet ta’ lokazzjoni komuni u tagħmir għall-esperti ta’ EUCAP Somalia.
4.   L-assistenza u l-appoġġ tal-Istat Ospitanti lil EUCAP Somalia għandhom jingħataw b’tal-inqas l-istess kundizzjonijiet bħall-assistenza u l-appoġġ li huwa jagħti liċ-ċittadini tiegħu.
5.   EUCAP Somalia għandu jkollha l-kapaċità legali meħtieġa skont il-liġijiet u r-regolamenti tal-Istat Ospitanti biex twettaq il-missjoni tagħha, u b’mod partikolari għall-iskopijiet li tiftaħ kontijiet bankarji, li tikseb jew li tiddisponi minn assi u li tkun parti għal proċedimenti legali.
6.   Il-liġi applikabbli għall-kuntratti konklużi minn EUCAP Somalia fl-Istat Ospitanti għandha tkun determinata mid-dispożizzjonijiet rilevanti f’dawk il-kuntratti.
7.   Il-kuntratti konklużi minn EUCAP Somalia jistgħu jistipulaw li l-proċedura tar-riżoluzzjoni ta’ tilwim imsemmija fl-Artikolu 16(3) u (4) għandha tkun applikabbli għal tilwim li jirriżulta mill-implimentazzjoni ta’ dak il-kuntratt.
8.   L-Istat Ospitanti għandu jiffaċilita l-implimentazzjoni ta’ kuntratti konklużi minn EUCAP Somalia ma’ entitajiet kummerċjali għall-finijiet tal-Missjoni.
Artikolu 13
Tibdil fil-faċilitajiet
1.   EUCAP Somalia għandha tkun awtorizzata li tibni, tbiddel jew timmodifika b’xi mod il-faċilitajiet skont il-ħtiġijiet operazzjonali tagħha.
2.   L-Istat Ospitanti ma għandu jitlob ebda kumpens minn EUCAP Somalia fir-rigward ta’ kostruzzjonijiet, alterazzjonijiet jew modifiki għall-faċilitajiet.
Artikolu 14
Persunal deċedut ta’ EUCAP Somalia
1.   Il-Kap tal-Missjoni għandu jkollu d-dritt li jieħu l-inkarigu u li jagħmel l-arranġamenti xierqa għar-ripatrijazzjoni ta’ kwalunkwe membru deċedut tal-persunal ta’ EUCAP Somalia, kif ukoll tal-proprjetà personali tiegħu.
2.   Ma għandha ssir ebda awtopsja fuq persunal deċedut ta’ EUCAP Somalia mingħajr il-kunsens tal-Istat Mittenti konċernat, u l-preżenza ta’ rappreżentant ta’ EUCAP Somalia jew rappreżentant tal-Istat Mittenti konċernat jew it-tnejn.
3.   L-Istat Ospitanti u EUCAP Somalia għandhom jikkooperaw kemm jista’ jkun possibbli bil-għan li persunal deċedut ta’ EUCAP Somalia jiġi ripatrijat malajr.
Artikolu 15
Komunikazzjoni
1.   EUCAP Somalia tista’ tistalla u topera stazzjonijiet tar-radju li jibagħtu u jirċievu, kif ukoll sistemi satellitari. Għandha tikkoopera mal-awtoritajiet kompetenti tal-Istat Ospitanti bil-għan li jiġu evitati konflitti fl-użu tal-frekwenzi adatti. L-Istat Ospitanti għandu jagħti aċċess mingħajr ħlas għall-ispettru tal-frekwenzi.
2.   EUCAP Somalia għandu jkollha d-dritt għal komunikazzjoni bla restrizzjoni bir-radju (inkluż radju satellitari, mobbli jew tal-idejn), bit-telefon, bit-telegrafu, bil-faks u b’mezzi oħrajn, kif ukoll id-dritt li tistalla t-tagħmir meħtieġ għaż-żamma ta’ tali komunikazzjonijiet fi ħdan u bejn il-faċilitajiet ta’ EUCAP Somalia, inkluż it-tqegħid ta’ fili u linji fissi għall-fini ta’ EUCAP Somalia.
3.   Fil-faċilitajiet tagħha EUCAP Somalia tista’ tagħmel l-arranġamenti meħtieġa sabiex titwassal il-posta indirizzata lil jew minn EUCAP Somalia jew il-persunal ta’ EUCAP Somalia.
Artikolu 16
Pretensjonijiet għal mewt, korriment, ħsara u telf
1.   EUCAP Somalia u l-persunal ta’ EUCAP Somalia ma għandhom ikunu responsabbli għal ebda ħsara jew telf ta’ proprjetà ċivili jew tal-gvern b’rabta ma’ ħtiġijiet operattivi jew ikkawżati minn attivitajiet marbutin ma’ diżordni ċivili jew mal-protezzjoni ta’ EUCAP Somalia.
2.   Bil-għan li tintlaħaq soluzzjoni bonarja, il-pretensjonijiet għal ħsara lil jew telf ta’ proprjetà ċivili jew tal-gvern mhux koperti mill-paragrafu 1, kif ukoll pretensjonijiet għal mewt jew korriment ta’ persuni u pretensjonijiet ta’ indennizz għal ħsara jew telf ta’ proprjetà ta’ EUCAP Somalia, għandhom jitressqu lil EUCAP Somalia permezz tal-awtoritajiet kompetenti tal-Istat Ospitanti, fir-rigward ta’ pretensjonijiet imressqa minn persuna ġuridika jew fiżika mill-Istat Ospitanti, u lill-awtoritajiet kompetenti tal-Istat Ospitanti, fir-rigward ta’ pretensjonijiet imressqa minn EUCAP Somalia.
3.   Fejn ma tkunx tistax tinstab soluzzjoni bonarja, il-pretensjoni għandha tintbagħat lil kummissjoni għall-pretensjonijiet magħmula fuq bażi ugwali minn rappreżentanti ta’ EUCAP Somalia u rappreżentanti tal-Istat Ospitanti. Is-soluzzjoni tal-pretensjonijiet għandha tintlaħaq bi qbil komuni.
4.   Fejn ma tkun tista’ tinstab ebda soluzzjoni fi ħdan il-kummissjoni għall-pretensjonijiet, it-tilwima għandha tiġi solvuta b’mezzi diplomatiċi bejn l-Istat Ospitanti u r-rappreżentanti tal-UE għal pretensjonijiet ta’ EUR 40 000 jew inqas. Għal pretensjonijiet li jaqbżu dak l-ammont, it-tilwima għandha titressaq quddiem tribunal tal-arbitraġġ, li d-deċiżjonijiet tiegħu jkunu jorbtu.40 000 jew inqas. Għal pretensjonijiet li jaqbżu dak l-ammont, it-tilwima għandha titressaq quddiem tribunal tal-arbitraġġ, li d-deċiżjonijiet tiegħu jkunu jorbtu.
5.   It-tribunal tal-arbitraġġ imsemmi fil-paragrafu 4 għandu jkun magħmul minn tliet arbitri, li wieħed minnhom ikun maħtur mill-Istat Ospitanti, ieħor ikun maħtur minn EUCAP Somalia u t-tielet wieħed ikun maħtur b’mod konġunt mill-Istat Ospitanti u EUCAP Somalia. Jekk waħda mill-partijiet ma taħtarx arbitru fi żmien xahrejn jew jekk ma jistax jintlaħaq qbil bejn l-Istat Ospitanti u EUCAP Somalia dwar il-ħatra tat-tielet arbitru, l-arbitru inkwistjoni għandu jinħatar mill-President tal-Qorti tal-Ġustizzja tal-Unjoni Ewropea.
6.   Għandu jiġi konkluż arranġament amministrattiv bejn EUCAP Somalia u l-awtoritajiet amministrattivi tal-Istat Ospitanti sabiex jiġu determinati t-termini ta’ referenza tal-kummissjoni għall-pretensjonijiet u tat-tribunal tal-arbitraġġ, il-proċedura applikabbli fi ħdan dawn l-organi u l-kundizzjonijiet li bihom għandhom jiġu ppreżentati l-pretensjonijiet.
Artikolu 17
Kollegament u tilwim
1.   Il-kwistjonijiet kollha li jirriżultaw b’rabta mal-applikazzjoni ta’ dan il-Ftehim għandhom jiġu eżaminati b’mod konġunt mir-rappreżentanti ta’ EUCAP Somalia u l-awtoritajiet kompetenti tal-Istat Ospitanti.
2.   Fin-nuqqas ta’ kwalunkwe soluzzjoni minn qabel, tilwim dwar l-interpretazzjoni jew l-applikazzjoni ta’ dan il-Ftehim għandu jiġi solvut esklużivament b’mezzi diplomatiċi bejn l-Istat Ospitanti u rappreżentanti tal-UE.
Artikolu 18
Dispożizzjonijiet oħrajn
1.   Il-Gvern tal-Istat Ospitanti għandu jkun responsabbli għall-implimentazzjoni u għall-osservanza mill-awtoritajiet lokali kompetenti tiegħu tal-privileġġi, l-immunitajiet u d-drittijiet ta’ EUCAP Somalia u tal-persunal ta’ EUCAP Somalia kif previsti f’dan il-Ftehim.
2.   Xejn minn dan il-Ftehim ma huwa maħsub jew għandu jiftiehem li jikkostitwixxi deroga minn kwalunkwe dritt li jista’ jkun igawdi minnu fl-ambitu ta’ ftehimiet oħrajn Stat Membru tal-UE jew kwalunkwe Stat ieħor li jikkontribwixxi għal EUCAP Somalia.
Artikolu 19
Arranġamenti ta’ implimentazzjoni
Għall-finijiet tal-applikazzjoni ta’ dan il-Ftehim, kwistjonijiet operazzjonali, amministrattivi u tekniċi jistgħu jkunu s-suġġett ta’ arranġamenti separati li jiġu konklużi bejn il-Kap tal-Missjoni u l-awtoritajiet amministrattivi tal-Istat Ospitanti.
Artikolu 20
Dħul fis-seħħ u terminazzjoni
1.   Dan il-Ftehim jidħol fis-seħħ fil-jum meta jiġi ffirmat u jibqa’ fis-seħħ sad-data tat-tluq tal-aħħar persunal ta’ EUCAP Somalia, kif notifikat minn EUCAP Somalia.
2.   Minkejja l-paragrafu 1, id-dispożizzjonijiet li jinsabu fl-Artikolu 4(8), l-Artikolu 5(1) sa (3), (6) u (7), l-Artikolu 6(1), (3), (4), (6) u (8) sa (10), l-Artikolu 13 u l-Artikolu 16 għandhom jitqiesu bħala applikabbli mid-data tal-istazzjonament tal-ewwel persunal ta’ EUCAP Somalia jekk dik id-data kienet qabel id-data tad-dħul fis-seħħ ta’ dan il-Ftehim.
3.   Dan il-Ftehim jista’ jiġi emendat jew terminat bi ftehim bil-miktub bejn il-Partijiet.
4.   It-terminazzjoni ta’ dan il-Ftehim ma għandhiex taffettwa d-drittijiet jew l-obbligi li jirriżultaw mill-eżekuzzjoni ta’ dan il-Ftehim qabel tali terminazzjoni.
Magħmul f’Mogadishu, fil-11 ta’ Jannar 2020, duplikament, bl-Ingliż.
Għall-Unjoni Ewropea
Għar-Repubblika Federali tas-Somalja
(1)  ĠU UE L 187, 17.7.2012, p. 40.

Summary:
Ftehim bejn l-UE u s-Somalja dwar il-missjoni tal-UE fis-Somalja (EUCAP Somalia)
Ftehim bejn l-UE u s-Somalja dwar il-missjoni tal-UE fis-Somalja (EUCAP Somalia)
 
SOMMARJU TA’:
Ftehim bejn l-UE u s-Somalja dwar l-istatus tal-missjoni tal-UE ta’ bini tal-kapaċità fis-Somalja (EUCAP Somalia)
Id-Deċiżjoni (PESK) 2020/155 dwar l-iffirmar u l-konklużjoni, f’isem l-UE, tal-ftehim bejn l-UE u s-Somalja dwar l-istatus tal-missjoni tal-UE ta’ bini tal-kapaċità fis-Somalja (EUCAP Somalia)
X’INHU L-GĦAN TAL-FTEHIM U TAD-DEĊIŻJONI?
Il-ftehim jistabbilixxi l-istatus u l-kundizzjonijiet operazzjonali tal-missjoni tal-UE ta’ bini tal-kapaċità u tal-persunal tagħha, filwaqt li jsaħħaħ il-kapaċità tas-Somalja li tinforza l-liġi ċivili marittima. Id-deċiżjoni tagħti l-approvazzjoni formali tal-UE għall-ftehim.
PUNTI EWLENIN
Il-ftehim jiddikjara dan li ġej.Il-missjoni u l-persunal tagħha:jirrispettaw il-liġijiet u r-regolamenti tas-Somalja;huma identifikabbli permezz ta’ karti tal-identità, marki tal-vetturi jew pjanċi tar-reġistrazzjoni distintivi u l-bandiera tal-UE;jidħlu jew joħorġu mill-pajjiż f’punti uffiċjali tal-qsim tal-fruntieri mingħajr xkiel;ikollhom moviment liberu u mingħajr restrizzjoni fil-pajjiż;igawdu minn diversi privileġġi u immunitajiet, bħall-eżenzjoni mit-tassazzjoni u l-ispezzjonijiet tal-bagalji personali u l-immunità mill-ġurisdizzjoni tal-pajjiż meta jwettqu l-funzjonijiet uffiċjali tagħhom;jibqgħu soġġetti għall-ġurisdizzjoni kriminali u s-setgħat dixxiplinarji ta’ pajjiżhom;ikollhom id-dritt, bl-awtorizzazzjoni tal-kap tal-missjoni, li jġorru fuqhom armi żgħar u munizzjon;jistgħu jieħdu l-forza kollha meħtieġa u proporzjonata biex jipproteġu lilhom infushom, bini, vetturi u assi kontra l-periklu;jilbsu uniformijiet nazzjonali jew ħwejjeġ ċivili b’identifikazzjoni distintiva tal-EUCAP Somalia;ma jkunu responsabbli għall-ebda ħsara lil, jew telf ta’, proprjetà ċivili jew tal-gvern matul il-qadi ta’ dmirijiethom jew ikkawżata minn disturbi ċivili. Is-Somalja;tassumi responsabbiltà sħiħa għas-sigurtà tal-persunal tal-EUCAP;tipprovdi kooperazzjoni sħiħa u appoġġ sħiħ, inkluż aċċess għal faċilitajiet, vetturi u informazzjoni, għall-missjoni u għall-membri tagħha;tassisti lill-missjoni, jekk tintalab tagħmel dan, biex issib postijiet xierqa mingħajr ħlas;tagħti lill-missjoni aċċess mingħajr ħlas għall-frekwenza tar-radju tagħha;tgħin lill-missjoni timplimenta kwalunkwe kuntratt kummerċjali li tidħol fih;hija responsabbli mill-implimentazzjoni u l-osservazzjoni tal-privileġġi, l-immunitajiet u d-drittijiet tal-missjoni u tal-persunal tagħha mill-awtoritajiet lokali. L-EUCAP Somalia tista’:tibni jew timmodifika faċilitajiet li teħtieġ, mingħajr ma tħallas kumpens;tinstalla u topera stazzjonijiet tar-radju u sistemi satellitari bi drittijiet ta’ komunikazzjoni mingħajr restrizzjonijiet. Pretensjonijiet għal mewt, korriment, ħsara jew telf ta’ proprjetà ċivili jew tal-gvern jiġu riferuti lil kummissjoni għall-pretensjonijiet u fl-aħħar mill-aħħar lil tribunal tal-arbitraġġ jekk l-ewwel ma jkunux jistgħu jiġu solvuti b’mod amikevoli. Il-kap tal-missjoni huwa responsabbli mir-ripatrijazzjoni ta’ kwalunkwe persunal deċedut ta’ EUCAP Somalia u l-proprjetà tiegħu. Kwalunkwe tilwima li tinqala’ fl-applikazzjoni tal-ftehim tiġi inizjalment ittrattata mill-missjoni u mill-awtoritajiet nazzjonali rilevanti u, jekk meħtieġ, tiġi solvuta b’mod diplomatiku f’livell ogħla.
DATA TAD-DĦUL FIS-SEĦĦ
Il-ftehim daħal fis-seħħ fil-11 ta’ Jannar 2020.
SFOND
EUCAP Somalia ssostitwiet lil EUCAP Nestor (imnedija f’Lulju 2012 biex tiżviluppa l-bini tal-kapaċità marittima reġjonali fil-Qarn tal-Afrika) f’Diċembru 2016. Il-mandat speċifiku tagħha huwa li tgħin lill-pajjiż jinforza l-liġi marittima b’mod aktar effettiv u jindirizza l-piraterija. Il-mandat tal-missjoni jibqa’ għaddej sal-31 ta’ Diċembru 2021. Hija għandha baġit ta’ EUR 66.1 miljun għall-perjodu mill-1 ta’ Jannar 2019 sal-31 ta’ Diċembru 2020. EUCAP Somalia hija parti minn strateġija komprensiva tal-UE għall-pajjiż. Din tvarja mill-appoġġ diplomatiku u tal-iżvilupp għall-għajnuna umanitarja u l-infurzar tal-liġi. L-istrateġija tinkludi 2 missjonijiet militari:L-Operazzjoni Atalanta tal-Eunavfor biex tiġġieled il-piraterija kostali; uEUTM Somalia li tipprovdi pariri u taħriġ militari politiċi u strateġiċi. Għal aktar tagħrif, ara:EUCAP Somalia (Servizz Ewropew għall-Azzjoni Esterna).
DOKUMENTI EWLENIN
Il-Ftehim bejn l-Unjoni Ewropea u r-Repubblika Federali tas-Somalja dwar l-istatus tal-missjoni tal-Unjoni Ewropea ta’ bini tal-kapaċità fis-Somalja (EUCAP Somalia) (ĠU L 34, 6.2.2020, pp. 5-12)
Id-Deċiżjoni tal-Kunsill (PESK) 2020/155 tal-24 ta’ Ottubru 2019 dwar l-iffirmar u l-konklużjoni, f’isem l-Unjoni, tal-Ftehim bejn l-Unjoni Ewropea u r-Repubblika Federali tas-Somalja dwar l-istatus tal-missjoni tal-Unjoni Ewropea ta’ Bini tal-Kapaċità fis-Somalja (EUCAP Somalia) (ĠU L 34, 6.2.2020, pp. 3-4)
DOKUMENTI RELATATI
Id-Deċiżjoni tal-Kunsill 2012/389/PESK tas-16 ta’ Lulju 2012 dwar il-missjoni tal-Unjoni Ewropea dwar il-bini tal-kapaċità marittima reġjonali fil-Qarn tal-Afrika (EUCAP NESTOR) (ĠU L 187, 17.7.2012, pp. 40-43)
L-emendi suċċessivi għad-Deċiżjoni 2012/389/PESK ġew inkorporati fit-test oriġinali. Din il-verżjoni konsolidata għandha valur dokumentarju biss.
l-aħħar aġġornament 12.10.2020